บัญชีกลางจับมือป.ป.ท.ล้างทุจริตค่ารักษาพยาบาล
กรมบัญชีกลางจับมือป.ป.ท.ตรวจสอบการทุจริตเบิกจ่ายค่ารักษาพยาบาลข้าราชการ
24 มี.ค. 2553

กรมบัญชีกลางจับมือป.ป.ท.ตรวจสอบการทุจริตเบิกจ่ายค่ารักษาพยาบาลข้าราชการ
นายพงษ์ภาณุ เศวตรุนทร์ อธิบดีกรมบัญชีกลาง กล่าวว่า กรมบัญชีกลางได้ลงนามบันทึกข้อตกลงกับสำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) เพื่อติดตามตรวจสอบการทุจริตการเบิกจ่ายค่ารักษาพยาบาลของข้าราชการทั้งระบบ โดยทางป.ป.ท. สามารถเข้ามาดูข้อมูลการเบิกจ่ายค่ารักษาพยาบาลข้าราชการในระบบของกรมบัญชีกลางได้ รวมถึงติดตามพฤติกรรมการของข้าราชการที่ส่อไปในทางทุจริตในการเบิกค่ารักษา เพื่อดำเนินทางคดีต่อไป
นอกจากนี้ยังให้ ป.ป.ท. ตรวจสอบการจัดซื้อจังจ้างยาและพัสดุการรักษาที่มีจำนวนมาก ที่อาจจะเป็นการเอื้อประโยชน์กับเอกชนจนทำให้รัฐเกิดความเสียหาย
นายพงษ์ภาณุ กล่าวว่า การเบิกจ่ายค่ารักษาพยาบาลปี 2552 ที่ผ่านมา มีการเบิกจ่ายเป็นจำนวน 6.1 หมื่นล้านบาท  เป็นการเบิกจ่ายค่ารักษาพยาบาลผู้ป่วยนอกถึง 4 หมื่นล้านบาท ซึ่งเป็นจำนวนที่สูง และตรวจพบว่ามีการทุจริตของข้าราชการที่เบิกจ่ายค่ารักษาผู้ป่วยนอกสูงถึง 7 ราย มีการเบิกค่ารักษาพยาบาลสูงถึงรายละ 1-2 ล้านบาทภายใน 1 ปี ตรวจพบว่า มีการเบิกจ่ายยาทุกสัปดาห์โดยมีการเปลี่ยนโรงพยาบาลไปเรื่อยๆ